นายกรัฐมนตรีตรวจเยี่ยมการฉีดวัคซีนโควิด-19 ที่สถาบันบำราศนราดูร โดยรองนายกรัฐมนตรีและรัฐมนตรีว่าการกระทรวงสาธารณสุขนำร่องฉีดวัคซีนเป็นคนแรก เพื่อสร้างความเชื่อมั่น
พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นสักขีพยานและตรวจเยี่ยมการฉีดวัคซีนโควิด-19 ที่สถาบันบำราศนราดูร มีรัฐมนตรีมาร่วมฉีดวัคซีนโควิด 19 โดยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นำร่องฉีดวัคซีนเป็นคนแรก จากนายแพทย์ ยง ภู่วรวรรณ หัวหน้าศูนย์เชี่ยวชาญเฉพาะทาง ด้านไวรัส วิทยาคลินิก คณะแพทยศาสตร์ จุฬาลงกรณ์ มหาวิทยาลัย จากนั้นเป็นรัฐมนตรี นายสาธิต ปิตุเตชะ รัฐมนตรีช่วยว่าการกระทรวงสาธารณสุข, นายอิทธิพล คุณปลื้ม รัฐมนตรีว่าการกระทรวงวัฒนธรรม,  นางกนกวรรณ วิลาวัลย์ รัฐมนตรีช่วยกระทรวงศึกษาธิการ ต่อด้วยบุคลากรทางการแพทย์ อาทิ นพ.เกียรติภูมิ วงศ์รจิต ปลัดกระทรวงสาธารณสุข, นายแพทย์โอภาส กาญกวินพงศ์ อธิบดีกรมควบคุมโรค         นายกรัฐมนตรี กล่าวว่า มาวันนี้เพื่อสร้างความเชื่อมั่นและเป็นอีกวันสำคัญเริ่มต้นของการใช้วัคซีนโควิด 19 มั่นใจทุกคนที่ฉีดจะได้รับการดูแล ย้ำว่าการฉีดวัคซีนโควิด 19 ไม่เจ็บ จึงขอให้ทุกคนมั่นใจ พร้อมขอบคุณเจ้าหน้าที่สาธารณสุขทุกคนสามารถบริหารจัดการโควิดได้อย่างมีประสิทธิภาพ